CELEX: 52022PC0154
Language: hu
Date: 2022-04-06
Title: Javaslat A TANÁCS VÉGREHAJTÁSI HATÁROZATA Csehországnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról

EURÓPAI BIZOTTSÁG
            Brüsszel, 2022.4.6.
            COM(2022) 154 final
            2022/0102(NLE)
            
            Javaslat
            A TANÁCS VÉGREHAJTÁSI HATÁROZATA
            Csehországnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról
            
               
         
         
            
               INDOKOLÁS
            
            
               A közös hozzáadottértékadó-rendszerről szóló, 2006. november 28-i 2006/112/EK tanácsi irányelv
                  1
                (a továbbiakban: héairányelv) 395. cikkének (1) bekezdése értelmében a Tanács – a Bizottság javaslata alapján – bármelyik tagállamot egyhangúlag felhatalmazhatja arra, hogy az említett irányelvben foglaltaktól eltérő különös intézkedéseket vezessen be az adóbeszedés egyszerűsítésére vagy egyes adócsalások és -kikerülések megelőzésére.
            
            
               A Bizottság által 2021. november 23-án iktatott levelében Csehország felhatalmazást kért arra, hogy 2024. december 31-ig alkalmazhasson egy, a héairányelv 287. cikkétől eltérő intézkedést, melynek értelmében a legfeljebb 85 000 EUR éves árbevétellel rendelkező adóalanyoknak héamentességet biztosíthat.
            
            
               A héairányelv 395. cikke (2) bekezdése második albekezdésének megfelelően a Bizottság 2021. december 16-án kelt levelében tájékoztatta a többi tagállamot Csehország kérelméről. A Bizottság 2021. december 20-án kelt levelében értesítette Csehországot arról, hogy a kérelem elbírálásához szükséges valamennyi információval rendelkezik.
            
            
               1.A JAVASLAT HÁTTERE
            
            
               •A javaslat indokai és céljai
            
            
               A héairányelv XII. címének 1. fejezete lehetővé teszi a tagállamok számára, hogy a kisvállalkozásokra vonatkozóan különös szabályozásokat alkalmazzanak, így többek között adómentességet biztosítsanak a bizonyos éves árbevételt el nem érő adóalanyoknak. Az adómentesség maga után vonja, hogy az adóalanynak nem kell hozzáadottérték-adót felszámítania az értékesítéseire, és következésképpen nem is vonhat le előzetesen felszámított hozzáadottérték-adót.
            
            
               A héairányelv 287. cikke értelmében az 1978. január 1-jét követően csatlakozó tagállamok adómentességet biztosíthatnak azoknak az adóalanyoknak, amelyek éves árbevétele nem haladja meg az említett rendelkezésben meghatározott összegek nemzeti valutában kifejezett, a csatlakozás napján érvényes átváltási árfolyamon számított ellenértékét.
            
            
               A héairányelv 287. cikkének 7. pontja értelmében Csehország mentességet biztosíthat a héa alól azoknak az adóalanyoknak, amelyek éves árbevétele nem haladja meg a 35 000 EUR-s összeg nemzeti valutában kifejezett ellenértékét.
            
            
               Az éves árbevételre vonatkozó értékhatár 35 000 EUR-ról 85 000 EUR-ra történő felemelésének engedélyezése jelentős mértékben egyszerűsítené a mentességre jogosult vállalkozások adminisztratív terheit, és előmozdítaná az ilyen kisvállalkozások fejlődését azáltal, hogy felmenti őket az általános héaszabályozás szerinti, hozzáadottérték-adóval kapcsolatos kötelezettségek – például a héanyilvántartások vezetése vagy a héabevallás benyújtása – alól. Egy ilyen különös intézkedés bevezetése az adóhatóság terheit is csökkentené a meghatározott értékhatár alatti árbevétellel rendelkező adóalanyok kezelésére és ellenőrzésére vonatkozó követelmény alkalmazási körének szűkítése révén. Mindemellett az intézkedés kedvező hatást gyakorolna a héával kapcsolatos kötelezettségek érintett adóalanyok általi teljesítésének általános szintjére.
            
            
               A különös intézkedés teljes mértékben szabadon választható az adóalanyok számára. Az említett értékhatárt meg nem haladó árbevétellel rendelkező kisvállalkozásoknak így továbbra is jogukban állna az általános héaszabályozást alkalmazni.
            
            
               A Csehország által benyújtott becslések szerint a különös intézkedés bevezetése a beszedett héabevételek kevesebb mint 2 %-kal való csökkenését vonná maga után, következésképpen nem befolyásolná jelentős mértékben a héából származó bevétel teljes összegét, illetve a végső fogyasztói szinten beszedett adóbevétel teljes összegét.
            
            
               A különös intézkedés egyszerűsíti a kisvállalkozások kötelezettségeit, és összhangban van az Európai Unió kisvállalkozásokkal kapcsolatos célkitűzéseivel.
            
            
               Tekintettel arra, hogy a különös intézkedés kedvező hatást gyakorolna mind a vállalkozások, mind az adóhatóság adminisztratív terheinek csökkentésére, anélkül, hogy jelentős mértékben befolyásolná a héából származó összbevételeket, célszerű engedélyezni Csehországnak, hogy bevezesse és 2024. december 31-ig alkalmazza a szóban forgó intézkedést.
            
            
               •Összhang a szabályozási terület jelenlegi rendelkezéseivel
            
            
               
                  Az eltérő intézkedés összhangban van a héára vonatkozó cselekvési terv
                     2
                   eredményeként elfogadott, a héairányelvnek a kisvállalkozásokra vonatkozó különös szabályozásról szóló 281–294. cikkét módosító (EU) 2020/285 irányelv
                     3
                   célkitűzéseivel, és arra irányul, hogy korszerű, egyszerűsített rendszert hozzon létre a szóban forgó vállalkozások számára. Elsősorban a héaszabályoknak való megfelelés költségeit, az egyes tagállamok és az EU szintjén jelentkező versenytorzulást, valamint az értékhatár-hatás negatív következményét kívánja csökkenteni, ugyanakkor céljai közé tartozik az is, hogy megkönnyítse a vállalkozások számára a szabályoknak való megfelelést, az adóhatóságok számára pedig a nyomon követést.
               
               
                  A 85 000 EUR-s értékhatár továbbá összhangban van az (EU) 2020/285 irányelvvel, mivel a szóban forgó irányelv lehetővé teszi a tagállamok számára, hogy a héamentesség tekintetében előírt éves árbevételi értékhatárt legfeljebb 85 000 EUR-ban (vagy az ennek megfelelő, nemzeti valutában kifejezett összegben) állapítsák meg.
               
               
                  Hasonló eltérésekre más tagállamok is engedélyt kaptak, azaz héamentességet biztosíthattak azon adóalanyoknak, amelyek éves árbevétele nem haladja meg a héairányelv 285., illetve 287. cikkében meghatározott értékhatárt. Hollandia
                     4
                   és Belgium
                     5
                   esetében az ily módon engedélyezett értékhatár 25 000 EUR; Olaszország
                     6
                   esetében 30 000 EUR, Luxemburg
                     7
                   esetében 35 000 EUR; Lengyelország
                     8
                  , Lettország
                     9
                   és Észtország
                     10
                   esetében 40 000 EUR, Magyarország
                     11
                   esetében 48 000 EUR; Szlovénia
                     12
                   esetében 50 000 EUR; Litvánia
                     13
                   esetében 55 000 EUR; Horvátország
                     14
                   esetében 45 000 EUR; Málta
                     15
                   esetében 30 000 EUR; Románia
                     16
                   esetében pedig 88 500 EUR.
               
               
                  A héairányelvtől való eltéréseket minden esetben időbeli korlátokhoz kell kötni, hogy lehetőség legyen hatásaik értékelésére. Továbbá a különös intézkedés hatályvesztésének a Csehország által kért, 2024. december 31-i dátumban való megállapítása összhangban van az (EU) 2020/285 irányelv követelményeivel. Az említett irányelv ugyanis 2025. január 1-jét írja elő azon időpontként, amelytől kezdődően a tagállamoknak alkalmazniuk kell azokat a nemzeti rendelkezéseket, amelyeket az irányelvnek való megfelelés érdekében kötelesek elfogadni.
               
            
         
         
            
               
                  A javasolt intézkedés tehát összhangban van a héairányelv rendelkezéseivel.
               
            
            
               •Összhang az Unió egyéb szakpolitikáival
            
            
               A Bizottság mindig is hangsúlyozta, hogy a kisvállalkozások esetében egyszerűbb szabályozásra van szükség. E tekintetben a Bizottság 2020 márciusában elfogadta a „Kkv-stratégia a fenntartható és digitális Európáért” című közleményt
                  17
               , amelyben elkötelezte magát amellett, hogy folytatja a kkv-k terheinek csökkentésére irányuló munkát. A kkv-k szabályozási terheinek csökkentésére irányuló célkitűzés az említett stratégia egyik pillére. A szóban forgó különös intézkedés az adószabályok tekintetében összhangban van ezekkel a célkitűzésekkel. Összhangban van továbbá a helyreállítási stratégiát támogató igazságos és egyszerű adózásra irányuló, 2020. évi cselekvési tervvel
                  18
                is, amely elismeri, hogy az adószabályoknak való megfelelés költségei továbbra is magasak az EU-ban, és hogy ezek a költségek jellemzően lényegesen magasabbak a kisebb vállalkozások esetében, mint a nagyvállalatoknál.
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               A héairányelv 395. cikke.
            
            
               •Szubszidiaritás (nem kizárólagos hatáskör esetén)
            
            
               
                  A héairányelvnek a javaslat alapját képező rendelkezésére tekintettel a javaslat az Európai Unió kizárólagos hatáskörébe esik, ezért a szubszidiaritás elve nem alkalmazandó.
               
            
            
               •Arányosság
            
            
               
                  A határozat felhatalmazást ad egy tagállam számára, annak saját kérelme alapján, kötelezettséget tehát nem keletkeztet.
               
               
                  Tekintve az eltérés korlátozott hatályát, a különös intézkedés arányban áll a kitűzött céllal, vagyis az adóbehajtásnak a kis adóalanyok és az adóhatóság szempontjából történő egyszerűsítésével.
               
            
            
               •A jogi aktus típusának megválasztása
            
            
               
                  A javasolt aktus tanácsi végrehajtási határozat.
               
               
                  A héairányelv 395. cikke szerint a héára vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Ezenfelül azért a tanácsi végrehajtási határozat a legmegfelelőbb eszköz, mert az egy-egy tagállamnak is címezhető.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               
                  Nem került sor konzultációra érdekelt felekkel. A javaslat Csehország kérelmén alapul, és kizárólag ezt a tagállamot érinti.
               
            
            
               •Hatásvizsgálat
            
            
               
                  A tanácsi végrehajtási határozatra irányuló javaslat célja az, hogy az adómentességre vonatkozó, nemzeti valutában kifejezett értékhatárt a jelenlegi, 35 000 EUR-nak megfelelő összegről 85 000 EUR-nak megfelelő összegre emelje fel. Az értékhatár felemelése egy olyan, egyszerűsítést célzó intézkedés, amely számos héakötelezettséget megszüntet azon vállalkozások esetében, amelyek éves árbevétele nem haladja meg a 85 000 EUR-t. Következésképpen kedvező hatást fog gyakorolni mind a vállalkozások, mind az adóhatóság adminisztratív terheinek csökkentésére, anélkül, hogy jelentős mértékben befolyásolná a héából származó összbevételt. Az eltérés szűk alkalmazási köre és időben korlátozott alkalmazása miatt az intézkedés hatása mindenképpen korlátozott lesz.
               
               
                  A 2020. évre vonatkozóan rendelkezésre álló adatok alapján jelenleg mintegy 910 000 kisvállalkozás gyakorolja a héamentességhez való jogát. Az értékhatár 85 000 EUR-ra történő felemelése körülbelül 105 000 további vállalkozás javát szolgálná, és a héabevétel kevesebb mint 2 %-os csökkenésével járna.
               
            
         
         
            
               
                  Az eltérő intézkedés választható lesz az adóalanyok számára. Az adóalanyok a 2006/112/EK irányelv 290. cikkének megfelelően választhatják az általános héaszabályozást is. A Csehország héabevételét érintő költségvetési hatás becsült összege megközelítőleg 370 millió EUR, mely összeg elhanyagolhatónak tekinthető.
               
            
            
               •Alapjogok
            
            
               
                  A javaslatnak nincs semmilyen hatása az alapjogok védelmére.
               
            
            
               4.KÖLTSÉGVETÉSI VONZATOK
            
            
               
                  A hozzáadottérték-adóból származó saját források beszedésének végleges egységes rendszeréről szóló 1553/89/EGK, Euratom rendelet módosításáról szóló, 2021. április 30-i (EU, Euratom) 2021/769 tanácsi rendelet
                     19
                   hatálybalépését követően Csehország a 2022-es pénzügyi évtől kezdődően nem végez kompenzációs számítást a héaalapú saját forrásokra vonatkozó kimutatás tekintetében.
               
            
            
               2022/0102 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               Csehországnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre,
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  20
                és különösen annak 395. cikke (1) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)A 2006/112/EK irányelv 287. cikkének 7. pontja alapján Csehország mentességet biztosíthat a hozzáadottérték-adó (héa) alól azoknak az adóalanyoknak, amelyek éves árbevétele nem haladja meg 35 000 EUR nemzeti valutában kifejezett, a csatlakozás napján érvényes átváltási árfolyamon számított ellenértékét.
            
            
               (2)A Bizottság által 2021. november 23-án iktatott levelében Csehország felhatalmazást kért arra, hogy a 2006/112/EK irányelv 287. cikkének 7. pontjától eltérő különös intézkedést vezessen be, és ezáltal héamentességet biztosítson azoknak az adóalanyoknak, amelyek éves árbevétele nem haladja meg a 85 000 EUR-t, illetve az ennek megfelelő, nemzeti valutában kifejezett összeget (a továbbiakban: különös intézkedés). A szóban forgó különös intézkedés 2024. december 31-ig lenne alkalmazandó, vagyis addig az időpontig, ameddig a tagállamoknak át kell ültetniük nemzeti jogukba az (EU) 2020/285 tanácsi irányelvet
                  21
               . Az említett irányelv 2025. január 1-jétől lehetővé teszi a tagállamok számára, hogy héamentességet biztosítsanak az olyan adóalanyok által végzett termékértékesítésre és szolgáltatásnyújtásra, amelyek tagállami éves árbevétele nem haladja meg a 85 000 EUR értékhatárt, illetve az ennek megfelelő, nemzeti valutában kifejezett összeget.
            
            
               (3)A 2006/112/EK irányelv 395. cikke (2) bekezdésének második albekezdése értelmében a Bizottság 2021. december 16-án kelt levelében továbbította a Csehország által benyújtott kérelmet a többi tagállamnak. A Bizottság 2021. december 20-án kelt levelében értesítette Csehországot arról, hogy a kérelem elbírálásához szükséges valamennyi információval rendelkezik.
            
            
               (4)A különös intézkedés összhangban van az (EU) 2020/285 irányelvvel, amelynek célja a kisvállalkozások megfelelési terheinek csökkentése és a belső piaci verseny torzulásának elkerülése.
            
            
               (5)A különös intézkedés választható marad az adóalanyok számára, amelyek a 2006/112/EK irányelv 290. cikkének megfelelően ezentúl is választhatják az általános héaszabályozást.
            
            
               (6)A Csehország által átadott információkból kiderül, hogy a különös intézkedés a végső fogyasztói szinten Csehország által beszedett adóbevétel teljes összegét csak elhanyagolható mértékben fogja befolyásolni.
            
         
         
            
               (7)Az (EU, Euratom) 2021/769 tanácsi rendelet
                  22
                hatálybalépését követően Csehország a 2022-es pénzügyi évtől kezdődően nem végez kompenzációs számítást a héaalapú saját forrásokra vonatkozó kimutatás tekintetében.
            
            
               (8)Tekintettel arra, hogy Csehország várakozásai szerint a megemelt értékhatár a héával kapcsolatban teljesítendő kötelezettségek csökkenését és ezáltal az adminisztratív terhek és a megfelelési költségek mérséklődését fogja eredményezni mind a kisvállalkozások, mind az adóhatóságok számára, anélkül, hogy mindez jelentős hatást gyakorolna a teljes héabevételre, indokolt felhatalmazni Csehországot az eltérő intézkedés bevezetésére.
            
            
               (9)A különös intézkedés alkalmazására való felhatalmazás hatályát időbeli korláthoz kell kötni. Az időbeli korlátot oly módon kell meghatározni, hogy lehetővé tegye az értékhatár eredményességének és megfelelőségének értékelését. Ezenkívül az (EU) 2020/285 irányelv 3. cikkének (1) bekezdése értelmében a tagállamok 2024. december 31-ig kötelesek elfogadni és kihirdetni a szóban forgó irányelv 1. cikkének való megfeleléshez szükséges törvényi, rendeleti és közigazgatási rendelkezéseket, amelyeket 2025. január 1-jétől kell alkalmazniuk; az említett 1. cikk rendelkezik a 2006/112/EK irányelv 287. cikkének elhagyásáról, és egyszerűbb héaszabályokat állapít meg a kisvállalkozások vonatkozásában. Csehországot indokolt tehát felhatalmazni arra, hogy 2024. december 31-ig alkalmazza a különös intézkedést,
            
            
               ELFOGADTA EZT A HATÁROZATOT:
            
            
               1. cikk
            
            
               A 2006/112/EK irányelv 287. cikkének 7. pontjától eltérve a Cseh Köztársaság felhatalmazást kap arra, hogy mentesítse a héa alól azokat az adóalanyokat, amelyek éves árbevétele nem haladja meg a 85 000 EUR-t, illetve az ennek megfelelő, nemzeti valutában kifejezett összeget.
            
            
               2. cikk
            
            
               Ezt a határozatot a kihirdetésének napjától 2024. december 31-ig kell alkalmazni.
            
            
               3. cikk
            
            
               Ennek a határozatnak a Cseh Köztársaság a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 347., 2006.12.11., 1. o.
               
               
                  
                     (2)
                  
                        A Bizottság közleménye az Európai Parlamentnek, a Tanácsnak és az Európai Gazdasági és Szociális Bizottságnak egy, a héára vonatkozó cselekvési tervről: Úton egy egységes uniós héaövezet felé – új döntések szükségeltetnek, COM(2016) 148 final.
               
               
                  
                     (3)
                  
                        A Tanács (EU) 2020/285 irányelve (2020. február 18.) a közös hozzáadottértékadó-rendszerről szóló 2006/112/EK irányelvnek a kisvállalkozásokra vonatkozó különös szabályozás tekintetében történő módosításáról és a 904/2010/EU rendeletnek a kisvállalkozásokra vonatkozó különös szabályozás megfelelő alkalmazásának nyomon követését célzó közigazgatási együttműködés és információcsere tekintetében történő módosításáról (HL L 62., 2020.3.2., 13. o.).
               
               
                  
                     (4)
                  
                        A Tanács (EU) 2018/1904 végrehajtási határozata (2018. december 4.) Hollandiának a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére való felhatalmazásáról (HL L 310., 2018.12.6., 25. o.).
               
               
                  
                     (5)
                  
                        A Tanács (EU) 2018/2077 végrehajtási határozata (2018. december 20.) a Belga Királyságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére történő felhatalmazásáról szóló 2013/53/EU végrehajtási határozat módosításáról (HL L 331., 2018.12.28., 222. o.).
               
               
                  
                     (6)
                  
                        A Tanács (EU) 2016/1988 végrehajtási határozata (2016. november 8.) az Olasz Köztársaságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés alkalmazásának folytatására történő felhatalmazásáról szóló 2013/678/EU végrehajtási határozat módosításáról (HL L 306., 2016.11.15., 11. o.).
               
               
                  
                     (7)
                  
                        A Tanács (EU) 2019/2210 végrehajtási határozata (2019. december 19.) a Luxemburgnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére való felhatalmazásáról szóló 2013/677/EU végrehajtási határozat módosításáról (HL L 332., 2019.12.23., 155. o.).
               
               
                  
                     (8)
                  
                        A Tanács (EU) 2018/1919 végrehajtási határozata (2018. december 4.) a Lengyel Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő intézkedés alkalmazására történő felhatalmazásáról szóló 2009/790/EK határozat módosításáról (HL L 311., 2018.12.7., 32. o.).
               
               
                  
                     (9)
                  
                        A Tanács (EU) 2020/1261 végrehajtási határozata (2020. szeptember 4.) a Lett Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról szóló (EU) 2017/2408 végrehajtási határozat módosításáról (HL L 296., 2020.9.10., 4. o.).
               
               
                  
                     (10)
                  
                        A Tanács (EU) 2021/358 végrehajtási határozata (2021. február 22.) az Észt Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról szóló (EU) 2017/563 végrehajtási határozat módosításáról (HL L 69., 2021.2.26., 4. o.).
               
               
                  
                     (11)
                  
                        A Tanács (EU) 2018/1490 végrehajtási határozata (2018. október 2.) Magyarországnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról (HL L 252., 2018.10.8., 38. o.).
               
               
                  
                     (12)
                  
                        A Tanács (EU) 2018/1700 végrehajtási határozata (2018. november 6.) a Szlovén Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról szóló 2013/54/EU végrehajtási határozat módosításáról (HL L 285., 2018.11.13., 78. o.).
               
               
                  
                     (13)
                  
                        A Tanács (EU) 2021/86 végrehajtási határozata (2021. január 22.) a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazásának a Litván Köztársaság számára történő engedélyezéséről (HL L 30., 2021.1.28., 2. o.).
               
               
                  
                     (14)
                  
                        A Tanács (EU) 2020/1661 végrehajtási határozata (2020. november 3.) a Horvát Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról szóló (EU) 2017/1768 végrehajtási határozat módosításáról (HL L 374., 2020.11.10., 4. o.).
               
               
                  
                     (15)
                  
                        A Tanács (EU) 2021/753 végrehajtási határozata (2021. május 6.) Máltának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról és az (EU) 2018/279 végrehajtási határozat hatályon kívül helyezéséről (HL L 163., 2021.5.10., 1. o.).
               
               
                  
                     (16)
                  
                        A Tanács (EU) 2020/1260 végrehajtási határozata (2020. szeptember 4.) a Romániának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról szóló (EU) 2017/1855 végrehajtási határozat módosításáról (HL L 296., 2020.9.10., 1. o.).
               
               
                  
                     (17)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – Kkv-stratégia a fenntartható és digitális Európáért (COM(2020) 103 final).
               
               
                  
                     (18)
                  
                        A Bizottság közleménye az Európai Parlamentnek és a Tanácsnak – A helyreállítási tervet támogató igazságos és egyszerű adózásra irányuló új cselekvési terv (COM(2020) 312 final).
               
               
                  
                     (19)
                  
                        A Tanács (EU, Euratom) 2021/769 rendelete (2021. április 30.) a hozzáadottérték-adóból származó saját források beszedésének végleges egységes rendszeréről szóló 1553/89/EGK, Euratom rendelet módosításáról (HL L 165., 2021.5.11., 9. o.).
               
               
                  
                     (20)
                  
                        HL L 347., 2006.12.11., 1. o.
               
               
                  
                     (21)
                  
                        A Tanács (EU) 2020/285 irányelve (2020. február 18.) a közös hozzáadottértékadó-rendszerről szóló 2006/112/EK irányelvnek a kisvállalkozásokra vonatkozó különös szabályozás tekintetében történő módosításáról és a 904/2010/EU rendeletnek a kisvállalkozásokra vonatkozó különös szabályozás megfelelő alkalmazásának nyomon követését célzó közigazgatási együttműködés és információcsere tekintetében történő módosításáról (HL L 62., 2020.3.2., 13. o.).
               
               
                  
                     (22)
                  
                        A Tanács (EU, Euratom) 2021/769 rendelete (2021. április 30.) a hozzáadottérték-adóból származó saját források beszedésének végleges egységes rendszeréről szóló 1553/89/EGK, Euratom rendelet módosításáról (HL L 165., 2021.5.11., 9. o.).